# **BUPL Midtsjællands høringsvar, Budget 2024 i Greve Kommune**

BUPL Midtsjælland mener overordnet, at enhver besparelse, vil indebære et ringere serviceniveau, ringere pædagogisk kvalitet og eller et forringet arbejdsmiljø. Det effektiviseringspotentiale, der måtte have været på området, er allerede udnyttet.

Til enkelte udvalgte forslag har BUPL Midtsjælland følgende bemærkninger:

**Forslag: 50 pct. Reduktion af budget til børnehaveklasseassistenter.**

BUPL Midtsjælland er helt enig i direktionens bemærkninger. Det vil forringe de pædagogiske muligheder for at gøre eleverne undervisningsparate og vanskeliggøre skolestarten for de børn, for hvem overgang fra børnehave til skole er særligt udfordrende. Desuden vil det belaste det psykiske arbejdsmiljø.

**Forslag: Lavere normering og færre driftsmidler i SFO - Lavere åbningstid i SFO med 30 min/uge ved fastholdelse af forældrebetaling. - Øget forældrebetaling i SFO**

SFO normeringen er allerede voldsomt udfordret og det vil ikke være pædagogisk forsvarligt at forringe normeringen yderligere.

Lavere åbningstid vil i praksis blot betyde ringere normering.

Forældrebetaling for SFO i Greve svarer næsten til taksten for en børnehaveplads og overstiger lønudgiften til området. Øget forældrebetaling må forventes at føre til at færre børn med behov for SFO vil blive indmeldt.

Der har igennem de seneste 10 år været en uklar konteringspraksis i forhold til pædagogers deltagelse i undervisning, der giver et fejlagtigt beregningsgrundlag for forældrebetalingen i SFO. Bupl Midtsjælland opfordrer til, at der fremover konsekvent konteres korrekt på området.

**Forslag: Lejrskoler, indkøb af materialer mv – reduktion i 2024.**

Umiddelbart kan 1% synes af lidt, men enhver besparelse mærkes i på et i forvejen voldsomt presset område. Særligt for 0-6 års området gælder det, at procentbesparelsen ikke vil kunne hentes på løn idet området i 2024 skal efterleve lov om minimumsnormeringer.

**Forslag: Nedlæggelse af Legeteket.**

BUPL Midtsjællands bemærkninger:

Legeteket forekommer at være en meget billig og dermed effektiv forebyggende indsats. Med få midler ydes en professionel forebyggende indsats som alternativt alle institutioner ville skulle finde ressourcer til lokalt. Det vil simpelthen ikke give mening at lukke legeteket.

**Forslag: Havana**

Direktionen bemærker, at reduceres normeringen, vil det forringe muligheden for at fastholde personale, forringe det psykiske arbejdsmiljø og give mindre kontakt mellem børn og personale

Målgruppen i Havana har i udpræget grad behov for og profiterer af den faglige kontakt med pædagoger. BUPL Midtsjælland er helt enig i direktionens bemærkninger og mener, det er afgørende for målgruppen, at normeringen ikke forringes.

Med venlig hilsen

Pia Ungstrup Petersen Sara Nissen

Formand, BUPL Midtsjælland Faglig konsulent, BUPL Midtsjælland